የምርጫ ቦርድን መስፈርት አሟልተው የተመዘገቡ የፖለቲካ ፓርቲዎች 16 መሆናቸው ተገለጸ
በኢትዮጵያ ውስጥ ካሉ የፖለቲካ ፓርቲዎች በምርጫ ቦርድ የተመዘገቡት 66 ሲሆኑ፣ መስፈርቱን ሙሉ በሙሉ ያሟሉት 16 ብቻ መሆናቸው ተገለጸ፡፡የብሄራዊ ምርጫ ቦርድ የ2011 በጀት ዓመት የ9 ወር እቅድ አፈፃፀም ሪፖርቱን ለሕዝብ ተወካዮች ምክር ቤት የህግ ፍትህና ዴሞክራሲ ጉዳዮች ቋሚ ኮሚቴ አቅርቦ የተገመገመ ሲሆን የዕቅድ አፈጻጸሙ ዝቅተኛ መሆኑ ተገልጿል፡፡የ9 ወራት ዕቅድ አፈፃፀሙም 71 በመቶ መሆኑ ተነግሯል፡፡የቦርዱ የበጀት ማነስና የረቀቁ ህጎች ቶሎ ተግባራዊ አለመሆናቸው በምርጫ ቦርድ ሥራዎች ላይ እንቅፋት እየሆኑ መምጣታቸው በሪፖርቱ ተገልጿል፡፡ሪፖርቱን ያዳመጠው ቋሚ ኮሚቴ ምርጫ ቦርዱ ቀጣዩ ሀገራዊ ምርጫ ፍትሃዊና ዲሞክራሲያዊ እንዲሆን ለማድረግ የዝግጅት ስራውን ማጠናቀቅ እንዳለበት አሳስቧል፡፡በግምገማው ቦርዱ ለተለያዩ የህብረተሰብ ክፍሎችና የፖለቲካ ፓርቲ አመራሮች ስልጠና መስጠቱ እና የምርጫ ስራውን ለማዘመን የሚያስችሉ የተለያዩ ማኑዋሎችን የማዘጋጀት ስራ ማከናወኑ እንደ መልካም አፈፃፀም መታየቱ ተነግሯል፡፡ምርጫ ቦርዱ የታዩ ክፍተቶችን በማረምና ጥንካሬዎችን በማጎልበት የተሻለ አፈፃፀም ማስመዝገብ እንዳለበትም ቋሚ ኮሚቴው አሳስቧል፡፡ 